《送易居士还云台山》
明代·黎民表

瓢仙昔隐云台山，悬峰侧径常追攀。又从苍梧泛溟海，穷搜始入罗浮间。

身上木皮常百结，匣里莲花带双玦。朱门豪贵眼曾经，尘世功名口羞说。

逢予谓是餐霞人，过款南窗动旬月。伏火常思勾漏砂，烹茶屡忆蛾眉雪。

有时半醉插云烟，代舆员峤当眼前。神龙跋浪腾玄圃，大鹏举翼凌苍天。

新缣偏掩笼鹅帖，浊酒何须挂杖钱。抵掌论心方未已，海思江情倏然起。

玉舄朝翔庾岭云，霓衣夜渡贪泉水。把君衣袂还相怜，看君神气何凛然。

爰居岂乐钟鼓响，麒麟不受珊瑚鞭。要窥龙汉经浩劫，下视沧海犹桑田。

缑山一别堪惆怅，华表归来又几年。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。